Beese Zeide

De Oba hadd unn dudd druff wade

zwölf Staude Tuwak in seim Gaade.

Zehn hadd die Regierung ihm zuestonn

doch zwei huggt er mee Ersatz musst er honn

es kinnt jo sinn dass e pa gehn nidd oon

donn musst er jo Reserve honn.

Domit se all oongehn dudd er vill dron schaffe

unn ich laaf im Dorf rum duhn Perdsgnoddel raffe

midd denne do wird donn de Tuwak gedingt

ei dass er beim rauche a wirklich gudd stinkt.

Unn kummt donn de Herbscht fagedd ball kenn Daach

on demm er nidd no seim Tuwak guggt aach.

Er fiehlt onn da Blädda unn streichelt se gladd

domidd er nohär nidd vill Awet midd hadd.

Äänes Daaches do werrn donn die Blädda geschnidd

ei dass er doch endlich sei Tuwak mol gridd.

Doch hängt der um Speicha noch Woche long

bis endlich ers ga nimme aushalle konn.

Donn wird a vum Speicha erunna gehol

unn mim Hackmessa schneid er ne doll.

E Feinschnidd den gridd er domid jo nidd hinn

Hauptsach er gridd in die Peif ne jetzt rinn.

Doch iss jo der Tuwak iwwerhaupt nidd gebeitzt

was zur Folg hadd dass er Zung unn Gaume reizt.

Doch gesommelde Kibbe die mach ne mild

nur die Migge im Zimmer die werre noch wild

unn es iss nidd ze weise jo gladd vun da Hond

no ra Zeit falle alle jetzt dort vun da Wond.

Unn weil mir Buwe a brobiert honn unn das iss gewiss

honn ma e paa Stunn späda in die Bux ninn geschiss

das hadd donn zur Folge unn wa aach gonz gudd

ei midd Zigaredde hadd ich nie me was om Hudd.

Reiner Thielen